Broj: 711-I-535-P-50/23-02-24

Zagreb, 13. ožujka 2023.godine

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Odvjetničkog društva Kamenar Milutin i Klepac Mustać**,za davanjem očitovanja Povjerenstva,na 1. sjednici održanoj dana 13. ožujka 2023.godine, daje sljedeće

**OČITOVANJE**

**Ravnateljica Javne ustanove Nacionalni park Sjeverni** **Velebit treba se izuzeti od potpisivanja ugovora o radu sa kandidatom izabranim na radno mjesto stručnog suradnika edukatora u navedenoj ustanovi.**

Obrazloženje

Zahtjev za davanjem očitovanjem Povjerenstva podnijelo je Odvjetničko društvo Kamenar Milutin i Klepac Mustać. U Povjerenstvu je zahtjev zaprimljen 20. veljače 2023. godine pod poslovnim brojem 711-U-3087-P-50/23-01-1, povodom kojeg se vodi predmet broj P-50/23.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i /ili drugih zaštićenih dijelova prirode obveznici u smislu navedenog Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelji navode da se na natječaj u Javnoj ustanovi Nacionalni park Sjeverni Velebit za posao edukatora trebao prijaviti i bratić ravnateljice te da se stoga imenovana obratila Povjerenstvu, koje je dana 27. prosinca 2022. godine donijelo mišljenje broj: 711-I-57-M-480-22/23-02-23. Navedeno je da se ravnateljica izuzela od svih radnji u postupku provedbe natječajnog postupka za radno mjesto stručnog suradnika edukatora u Javnoj ustanovi Nacionalni park Sjeverni Velebit te da je ovlastila drugu osobu za provođenje radnji i za potpisivanje odluke i ugovora. Zaključno je navedeno da je u tijekom provedbe natječaja na radno mjesto izabrana osoba koja nije u rodbinskom odnosu sa ravnateljicom. Slijedom navedenog, postavljen je upit može li ravnateljica potpisati ugovor o radu.

Sukladno članku 2. stavku 2. ZSSI-a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točkom 6. ZSSI-a propisano je da su povezane osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a točkom 3. istoga stavka propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo ističe da je u predmetu broj M-480/22 otvorenom povodom zahtjeva obveznice, odnosno ravnateljice Irene Glavičić Sertić, dalo mišljenje da je obveznica u provedbi natječaja za radno mjesto stručnog suradnika edukatora dužna izuzeti se od svakog, pa i posrednog sudjelovanja u provedbi navedenog natječaja, a s obzirom da se bratić obveznice namjerava javiti na navedeni natječaj.

Iz činjenica koji proizlaze iz predmeta, utvrđeno je da je ravnateljica već ovlastila drugu osobu za provođenje radnji i potpisivanje odluke i ugovora.

Slijedom navedenog, neovisno o tome što u konačnici na navedenom javnom natječaju za radno mjesto stručnog suradnika edukatora nije izabran bratić obveznice, obveznica Irena Glavičić Sertić, ravnateljica Javne ustanove Nacionalni park Sjeverni Velebit, treba se izuzeti od potpisivanja ugovora, a posebno uvažavajući i činjenicu da je za potpisivanje ugovora već ovlastila drugu osobu i izuzela se iz cijelog postupka.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana